V začetku vsakega meseca na prvi petek posebej častimo presveto Jezusovo Srce. Po končanem velikonočnem času tretji petek po binkoštih, in to je danes, pa obhajamo slovesni praznik Srca Jezusovega.

Praznik skuša prodreti v globino in notranje jedro Kristusove skrivnosti, v jedro, iz katerega pritekajo vsa velika dela za naše odrešenje, posebno še Kristusova daritev na križu. To je tista ljubezen, ki je bila od vekov skrita v brezdanjih globinah troedinega Boga, ki pa si je prevzela našo človeško naravo in nas v Kristusu začela ljubiti tudi s človeškim srcem ter dosegla svoj vrhunec v kalvarijski daritvi, ko so iz prebodene Kristusove strani začele teči reke žive vode, ki odslej nikdar več ne bodo usahnile.

Tej božanski ljubezni pa so pridružena vsa dela ljubezni, ki so bila in bodo storjena kadarkoli skozi zgodovino do konca časov, posebej tudi v številnih mučencih, ki so bili v mučeniški smrti do konca pridruženi svojemu Učitelju in Gospodu. Med njimi so tudi številni mučenci slovenskega naroda, ki so bili iz sovraštva do vere in Cerkve, v boju za prevlado komunizma, umorjeni, pogosto na najokrutnejše načine, med drugo svetovno vojno in po njej.

V želji, da bi Cerkev tudi uradno priznala njihovo mučeništvo ter jih prištela med blažene in svete, se pri mašah v tej cerkvi Marijinega oznanjenja ob prvih petkih zbiramo v njihov spomin, da bi jih bolje spoznali in bi se tudi bolje zavedali veličine njihovih žrtev. Položeni so bili v Kristusovo prebodeno Srce in tako nam tudi po njih pritekajo studenci milosti, iz katere bi slovenski narod mogel uresničiti tako potrebno duhovno prenovo.

Danes se posebej spominjamo mučenca duhovnika Franca Cvara, umorjenega iz sovraštva do vere. Rojen je bil 11. 12. 1911 v župniji Sodražica v majhni vasi Lipovšica pod Novo Štifto, poznani romarski cerkvi Marije Vnebovzete. Bil je pokončen kmečki fant. Po gimnaziji je vstopil v ljubljansko bogoslovje in bil 2. julija 1939 posvečen v duhovnika.

Njegovo prvo službeno mesto je bilo v Šentrupertu na Dolenjskem. Kot kaplan je aktivno delal predvsem z mladimi. Prizadeval si je, da bi postali dobri ljudje. Svaril jih je pred volkovi, ki se kažejo v ovčjih oblačilih. Nasprotniki vere so mu začeli groziti. Mislil je na Kristusa, ki je dejal, da dobri pastir dà življenje za svoje ovce, če je treba.

Versko življenje je bilo v župniji Šentrupert živahno in razgibano. Cerkev je bila vedno polna. Otrok in mladine je bilo toliko pri maši, da so stali po sredi cerkve. V župniji sta lepo delovali Marijina družba in tudi Dekliški krožki in Fantovski odseki, ki jih je vodil kaplan Cvar.

Po začetku vojne so ga partizani uvrstili na seznam oseb, ki jih je treba odstraniti. V marcu 1942 so ga prvič zaslišali in nato izpustili. Junija 1942 sta bila skupaj s tamkajšnjim župnikom Nahtigalom opozorjena, da bosta aretirana. Kaplan Cvar je pričakoval smrt, a ni pobegnil, temveč je odšel k salezijancem, ki so bili na gradu Škrljevo, da bi se duhovno pripravljal na odhod v večnost. Na predvečer umora se je od prijatelja salezijanca poslovil z besedami »Na svidenje! Na svidenje v nebesih!«.

Ponoči so vsega umazanega pripeljali pred župnišče k Sv. Križu in zahtevali od tamkajšnjega župnika, da jim odpre cerkev. Tam je pod partizansko kontrolo zadnjikrat maševal, župnik pa mu je ministriral. Nato so ga odvlekli v gozd, od koder se ni več vrnil. 18. junija 1942 je bil po grozovitem mučenju, kakor ga je opisal sam rabelj, umorjen. Pobili in zakopali so ga v Kotu. Bilo je dva tedna za tem, ko je bila v Sodražici prav tako grozovito umorjena učiteljica Ivanka Novak r. Škrabec, ki se je bomo tudi spomnili ob enem naslednjih prvih petkov.

Partizanski komandant je krajanom v Šentrupertu na sklicanem sestanku med drugim povedal: 'Danes smo dva farja (namreč tudi župnika Nahtigala) pospravili in še enega farškega podrepnika. Eden pa se nam je zmuznil, bo pa prišel drugič na vrsto.' In je komandant nadaljeval: 'In z vsemi bomo tako naredili, kateri bodo imeli opravka s farji. Z vsemi ki bodo s farji sodelovali. Z vsemi, ki ne bodo sodelovali s slovensko vojsko.'«

Priča pa je o njem zatrdila: »Cvar je bil zelo dober kaplan, zelo dober spovednik, zelo dober človek, izvrsten za pridige in rad je spovedoval. Gospod kaplan je moral umreti, ker komunisti niso trpeli dobrih, svetih, gorečih duhovnikov. Mučeniške smrti je umrl.«

Župljani so njegov grob kasneje našli in ga 29. marca 1943 izkopali ter v dolgem sprevodu nesli v božjepotno cerkev sv. Frančiška Ksaverija na Veselo goro. Njegova grobnica je pred stranskim oltarjem na levi strani, prav tam pa sta pokopana še dva mučenca druge svetovne vojne – župnik Franc Nahtigal in bogoslovec Janez Hočevar. Na spominsko podobico so kaplanu Cvaru napisali: »Bil je goreč in svetniški duhovnik, ljubitelj siromakov, klicar izgubljenih in neustrašen glasnik resnice.«

Za župnijo Šentrupert velja, da so iz mučeniške krvi pastirjev in ostalih mučencev zrasli v župniji novi duhovni poklici. Priporočimo Božjemu služabniku Francu Cvaru in številnim drugim duhovnikom mučencem naše župnije, našo Cerkev in ves slovenski narod, da bi spet zavladale duhovne vrednote; da bi znali ločiti zrnje od plev, prepoznati kaj je dobro in kaj zlo, kaj resnica in kaj laž; naj vsem izprosijo potrebno modrost in zdravo pamet. Amen.